Source: https://nasatrnava.sme.sk/c/6209285/sud-sa-bude-zaoberat-odvolanim-smrtiaceho-vodica.html
Timestamp: 2017-06-26 06:53:44+00:00
Document Index: 531201

Matched Legal Cases: ['Súd ', 'Súd ', 'súd ', 'súd ', 'súd ', 'súd ', 'súd ']

Súd sa bude zaoberať odvolaním smrtiaceho vodiča - nasatrnava.sme.sk
Súd sa bude zaoberať odvolaním smrtiaceho vodiča
Krajský súd v Trnave bude rozhodovať len dva dni pred skončením termínu väzby. 9. jan 2012 o 15:13 SITA
Miesto tragickej nehody.(Zdroj: (OR HAZZ TRNAVA))Písmo:A-|A+00TRNAVA. Vodič, ktorý pred rokom v Dubovanoch pri Piešťanoch vo vysokej rýchlosti zrazil a usmrtil dve dievčatá, sa po roku vo väzbe možno nedostane na slobodu. Krajský súd v Trnave sa dva dni pred skončením termínu vyšetrovacej väzby bude zaoberať odvolaním Dávida D. proti rozsudku okresného súdu, podľa ktorého si má za mrežami odsedieť štyri roky.
"Krajský súd vytýčil termín v trestnej veci Dávida D. na 17. januára, predmetom bude rozhodovanie o odvolaní proti rozsudku Okresného súdu v Piešťanoch,“ potvrdila hovorkyňa súdu Jana Kondákorová. Ak by krajský súd rozsudok potvrdil, Dávid by zostal naďalej za mrežami. V opačnom prípade by sa mohol dostať až do nadobudnutia právoplatnosti rozsudku na slobodu.
K tragédii v Dubovanoch došlo 19. januára 2011, Dávid je odvtedy vo väzbe. Okresný súd v Piešťanoch ho v decembri minulého roku za usmrtenie, ublíženie na zdraví, výtržníctvo, krádeže spolupáchateľstvom a nedovolenú výrobu a držanie omamných látok odsúdil na štyri roky väzenia. Rozsudok nenadobudol právoplatnosť, Dávid D. sa proti nemu odvolal.
Alicu Vidovú a Simonu Jančovičovú zmietol Dávid z cesty vo vysokej rýchlosti. Podľa znalca z odboru dopravy išiel cez dedinu rýchlosťou najmenej 82 kilometrov za hodinu. Ak by išiel predpísanou päťdesiatkou, k tragédii by nedošlo. V Dubovanoch už krátko po nehode premiestnili autobusovú zastávku mimo cesty, pribudli tam aj dva merače rýchlosti. Ľudia petíciou žiadali aj spomaľovače na cestu, na tie však nie sú peniaze. Zdieľať na facebooku (0) Diskusia (0)